በትግራይ 20 ሚሊየን ኩንታል የሚጠጋ የመስኖ ምርት መሰብሰቡን ቢሮው አስታወቀ
በትግራይ ክልል ከመስኖ ልማት 20 ሚሊየን ኩንታል ምርት መሰብሰቡን የክልሉ እርሻ ቢሮ ገለጸ ፡፡የቢሮው የመስኖ ልማት ዋና ስራ ሂደት ባለቤት አቶ ሰለሙን ገብረስላሴ ዛሬ ለዋልታ እንደገለጹት ፤በተጠናቀቀው በጀት ዓመት 288 ሺህ 159 ሄክታር በጓሮ አትክልት፣በስነ አዝርዕት፣በጥራጥሬና በቅመማቅመም ለማልማት ታቅዶ ፤218 ሺህ 713 ማለትም 75 ነጥብ 9 በመቶ ተከናውኗል ፡፡ከዚህም 19 ነጥቢ 8 ሚሊየን ኩንታል ምርት መገኘቱን ነው ያስታወቁት ፡፡ይህም ከዓምናው ተመሳሳይ ወቅት ጋር ሲነጻጸር የ2 ሚሊየን ኩንታል ምርት ብልጫ ማሳየቱን አቶ ሰለሙን ገልጸዋል ፡፡ዘንድሮ በክልሉ የመስኖ መሬት ስፋት መጨመር በተለይም ደግሞ በቂ ዝናብ ስርጭት መኖር ለምርቱ መጨመር ዋንኛ ምክንያት መሆኑን አስረድተዋል፡፡በክልሉ ከሄክታር በአማካይ 99 ነጥብ 9 ኩንታል ምርት መገኘቱን ነው ያስታወቁት ፡፡ይሁንና በአንዳንድ አከባቢዎች የተመረተው ምርት የገበያ እጥረት ማጋጠሙን የጠቆሙት አቶ ሰለሙን፤በቀጣይ ችግሩን ለመፍታት ልዩ ትኩረት ሰጥቶ መፍታት እንደሚገባ መገምገሙን አስረድተዋል ፡፡በትግራይ ክልል በተከናወነው መስኖ ልማቱ 514ሺ 897 አርሶ አደሮች ተጠቃሚ ሲሆኑ፤ ከነዚህም ውስጥ 117ሺ 941 ሴቶች መሆናቸውን ገልጸዋል ፡፡